Αξιολόγηση των μεθόδων εκτίμησης της Υδρικής Κατάστασης ασθενών με Χρόνια Νεφρική Νόσο τελικού σταδίου που υποβάλλονται σε αιμοκάθαρση
Authors: Αλεξιάδης Γιάννης 
Published: November 2021

Η χρόνια υπερυδάτωση παρουσιάζεται πολύ συχνά σε ασθενείς με νεφρική νόσο τελικού σταδίου (ΧΝΝ) που υποβάλλονται σε αιμοκάθαρση (ΑΜΚ) και εμπλέκεται στην ανάπτυξη υπέρτασης σε ποσοστό που αγγίζει το 80% των ασθενών. Επιπλέον, οδηγεί σε αυξημένη συχνότητα εμφάνισης καρδιαγγειακής νοσηρότητας, που αποτελεί και την κύρια αιτία θνητότητας στους ασθενείς αυτούς. Από την άλλη, η υποεκτίμηση του ξηρού βάρους μπορεί να οδηγήσει σε αφυδάτωση και στην ανάπτυξη της ενδοσυνεδριακής υπότασης, με επακόλουθο σοβαρές καρδιαγγειακές επιπλοκές. Ο έλεγχος της υδρικής κατάστασης μπορεί να μειώσει σημαντικά την εμφάνιση των επιπλοκών και να αποτρέψει την καρδιαγγειακή νοσηρότητα και θνητότητα.Πολλές μελέτες έχουν δείξει ότι η κλινική διάγνωση της υπερυδάτωσης ή της αφυδάτωσης, υπολείπεται σε ευαισθησία και ειδικότητα σε αντίθεση με τον υπερηχογραφικό προσδιορισμό της διαμέτρου της κάτω κοίλη φλέβας (IVCD).Μέθοδοι όπως η διάμετρος της κάτω κοίλης φλέβας (IVCD), η ανάλυση βιοηλεκτρικής εμπέδησης (BIA) και η συνεχής παρακολούθηση του όγκου αίματος (CRIT-LINE), υπόσχονται την εκτίμηση της υδρικής κατάστασης με ακρίβεια και αποτελεσματικότητα, ενώ ο διαθωρακικός υπέρηχος πνευμόνων, Β-lines (ΔΥΠ) παρουσιάζεται ως η καταλληλότερη νέα τεχνική.Ως εκ τούτου η επιδίωξη της μελέτης αυτής ήταν η αξιολόγηση και η σύγκριση της διαμέτρου της κάτω κοίλης φλέβας (IVCD), ως πρότυπης μεθόδου, με τις άλλες μεθόδους (BIA, Crit-LINE) και νεότερες διαθέσιμες τεχνικές (ΔΥΠ) που χρησιμοποιούνται για την εκτίμηση της υδρικής κατάστασης των ασθενών που υποβάλλονται σε αιμοκάθαρση.Η μελέτη διεξήχθη σε 53 ασθενείς που υποβάλλονταν σε χρόνια αιμοκάθαρση. Η αξιολόγηση των μεθόδων της υδρικής κατάστασης (IVCD, BIA, Crit-line και ΔΥΠ) πραγματοποιήθηκε τρεις φορές εβδομαδιαίως πριν, κατα και μετά τη συνεδρία της αιμοκάθαρσης. Η διακριτική ισχύς των ΔΥΠ, BIA και CRIT-LINE εκτιμήθηκε από την ανάλυση των καμπυλών λειτουργικού χαρακτηριστικού δέκτη (ROC) για την πρόβλεψη της υπερυδάτωσης και της αφυδάτωσης των ασθενών, όπως προσδιορίσθηκε από τη μέθοδο αναφοράς IVCD.Η μέθοδος του ΔΥΠ παρουσίασε τα πιο ελπιδοφόρα αποτελέσματα στην πρόβλεψη της υπερυδάτωσης, όπως προσδιορίστηκε από το IVCD, σε σύγκριση με τις μεθόδους BIA και Crit-line, παρουσιάζοντας ευαισθησία και ειδικότητα 77% και 74% αντίστοιχα. Η ακρίβεια του ΔΥΠ ήταν υψηλότερη από αυτή της BIA (0,81 έναντι 0,71, p = 0,032) και της Crit-line (0,61, p = 0,001). Επιπλέον, η μέθοδος ΔΥΠ παρουσιάζεται αρκετά αποτελεσματική στην πρόβλεψη της αφυδάτωσης σε σύγκριση με την BIA και την Crit-line, παρουσιάζοντας ευαισθησία 78% και ειδικότητα 73%. Η ακρίβεια του ΔΥΠ ήταν υψηλότερη από αυτή της BIA (0,83 έναντι 0,76, p = 0,035) και Crit-line (0,50, p <0,001). Επιπλέον, οι δοκιμές πολλαπλών συγκρίσεων Post Hoc αποκάλυψαν ότι το εμβαδόν κάτω από την καμπύλη (AUC) της IVCD δεν διέφερε σημαντικά από την (AUC) των ULC's. Ωστόσο, σε όλες τις άλλες περιπτώσεις οι τιμές(AUC) βρέθηκαν σημαντικά διαφορετικές. Στην περίπτωση της υπερυδάτωσης, η ευαισθησία και η ειδικότητα των ULC, BIA, Crit-line ήταν 76,9 και 74,2, 89,7 και 45,0, 82,1 και 39,2, αντίστοιχα. Επομένως, δεν διαφαίνεται να υπάρχει σημαντική διαφορά μεταξύ της IVCD και του ULC's στην αξιολόγηση της υδρικής κατάστασης των ασθενών με HD, ενώ σε σύγκριση της BIA με την Crit-line, η BIA φαίνεται να είναι πιο αξιόπιστη μέθοδος.Συμπερασματικά, η μέθοδος ΔΥΠ φαίνεται να είναι χρήσιμη για την ακριβή αξιολόγηση της υδρικής κατάστασης και την εύρεση του ξηρού βάρους των ασθενών ΧΝΝ που υποβάλλονται σε χρόνια ΑΜΚ και θα μπορούσε να συνδράμει αποτελεσματικά στην αναγνώριση μιας ασυμπτωματικής πνευμονικής συμφόρησης.